**WAVUVI WA LUKOIJO NA IGABILO WAMLILIA CHALAMILA**

**Na. Milka Kaswamila- Bukoba DC**

Wavuvi wa samaki na dagaa wa mwalo wa Igabilo na Lukoijo wamemwomba mkuu wa Mkoa wa Kagera, Mheshimiwa Albert Chalamila aingilie kati na kushughulikia suala la usalama wa majini baina yao na wavuvi wa nchi jirani ya Uganda, ambao wanadaiwa kuwapiga na kuwanyang’anya samaki baadhi ya wavuvimialo hiyo kwa madai kuwa wamevuka mpaka na kuingia katika eneo la uvuvi la nchi hiyo.

Wavuvi wamewasilisha kilio chao hicho jana tarehe 26.01.2023 wakati Mkuu wa Mkoa alipokuwa amewatembelea ili kuzungumza nao, kusikiliza kero zao na kujionea jinsi shughuli za uvuvi zinavyoendelea katika mialo hiyo.

Naye Mkuu wa Mkoa wa Kagera, Mheshimiwa Albert Chalamila katika kujibu kilio hicho cha wavuvi ameiagiza vyombo vya ulinzi na usalama vya Mkoa kwa kushirikiana na vya Wilaya ya Bukoba waketi na kuona jinsi ya kutatua tatizo hilo ili kuhakikisha linakwisha na wavuvi wanaendelea kutekeleza shughuli zao bila hofu ndani ya ziwa Viktoria ambalo ni miongoni mwa vyanzo vikubwa vya mapato kwa Wilaya ya Bukoba na Mkoa wa Kagera kwa ujumla.

Kero zingine ambazo mheshimiwa Chalamila ameahidi kuzishughulikia ni pamoja na ya matumizi ya taa za nguvu ya jua kwa wavuvi wa dagaa, mwingiliano wa nyavu za wavuvi wa samaki na dagaa ziwani na ombi la kuwepo kwa umoja wa wavuvi wa samaki na umoja wa wavuvi wa dagaa katika mialo hiyo badala ya umoja wa sasa unaowajumuisha wote wanaovua dagaa na samaki.

Mialo ya Lukoijo na Igabilo inapatikana ndani ya Kata ya Kaagya, Tarafa ya Bugabo ndani ya Halmashauri ya Wilaya Bukoba.

**MWISHO**